西暉亭
作者：王禹偁
朝代：宋

paragraphs: 孤亭疊嶂東，宛是古屏風。
每到天將暮，渾疑日再中。
餘霞猶散綺，新月已張弓。
一水漪漣媚，千巖木葉紅。
玳筵何烜赫，火宅忽牢籠。
隙晃歸巢燕，簷拖截澗虹。
果迷丹橘熟，洞訝赤城通。
似燒連松塢，如斑染竹叢。
近邀青瑣客，來伴紫芝翁。
望久情無倦，吟多興未窮。
陽烏看黯黯，歸馬恨怱怱。
會待長棲隠，青冥逐去鴻。